b"\n_START_ARTICLE_\nEgil Johansen (1934\xe2\x80\x931998)\n_START_SECTION_\nLiv og virke\n_START_PARAGRAPH_\nJohansen var allerede som ten\xc3\xa5ring ansett som en av landets beste trommeslagere og var profesjonell musiker fra han var 16 \xc3\xa5r. Han fikk kallenavnet \xc2\xabBop\xc2\xbb fordi han var spesielt god til \xc3\xa5 spille musikkformen bebop. Han var alltid opptatt av nye former for jazz som kom. _NEWLINE_Egils profesjonelle karriere startet i Einar Stenbergs orkester sommeren 1950 p\xc3\xa5 Svaler\xc3\xb8dkilen badehotell. Orkesteret besto av: Per Kilde (el.fele/trompet), \xc3\x98ivind Hammersmark (kl/ten.sax), Einar Stenberg (piano/trekkspill). Samme h\xc3\xb8st fortsatte Egil med samme orkester p\xc3\xa5 Svaes Danseskole, hvoretter han begynte i Egil Monn-Iversens orkester._NEWLINE_Einar Stenberg dannet samtidig sitt ballroomorkester. Orkestret hadde gleden av \xc3\xa5 ha ansvaret for alle nasjonale og internasjonale mesterskap i selskapsdans i hele 1o \xc3\xa5r.Saksofonistene Arthur Strand og Rolf Nord var med-likeledes Edgar Vestg\xc3\xa5rd trommer og Olav Ris\xc3\xb8e-bass._NEWLINE_Egil var ogs\xc3\xa5 med i Kjell Johansens eksperimentband i perioden 1951\xe2\x80\x931953. Han spilte i Rowland Greenbergs orkester i 1952._NEWLINE_I 1954 reiste han til Sverige og ogs\xc3\xa5 her stadfestet han sin posisjon som en fremragende trommeslager. Han spilte her med Simon Brehms orkester. Samme \xc3\xa5r deltok han p\xc3\xa5 sin debutplate Cavalcade All Stars. Etter det spilte han med Arne Domn\xc3\xa9rus i 30 \xc3\xa5r, Rune \xc3\x96fvermans storband (fra 1956) og Harry Arnolds radioorkester (fra 1957). Et halv\xc3\xa5r i 1955 spilte han i Gardemusikken._NEWLINE_Jazz Incorporated, hans eget band, ble startet i 1974, som et fusion-band. Deretter tok de til seg mottoet \xc2\xabbebop is beautiful\xc2\xbb. De ga ut to plater Live at Fasching (1980) og Walkin' on (1981). Begge disse platene oppn\xc3\xa5dde utmerkelsen Gyllene skivan (1980 og 1982). _NEWLINE_Han har spilt med de fleste av Sveriges toppmusikere og en rekke internasjonale musikere. Han har deltatt i mange produksjoner, b\xc3\xa5de plater og i TV- og radioprogram. Hans f\xc3\xb8rste egne plateutgivelse var LP-en Samse tak (1976) hvor b\xc3\xa5de svenske og norske musikere deltok._NEWLINE_Fra 1970-tallet og utover underviste han i slagverk og gruppeimprovisasjon, i senere tid sammen med gruppa The Brazz Brothers."